Onluste-verdagtes verskyn in verskillende howePolisiebeamptes en lede van private veiligheidsdienste patrolleer die strate van ‘n gebied in Johannesburg tydens die afgelope paar dae se oproer. (Foto: Marco Longari/AFP) Vermeende oortreders wat Gauteng sedert Maandag tydens onluste teister, het in verskillende howe in Gauteng verskyn. “Kragtens die opdrag van die nasionale kantoor van die Nasionale Vervolgingsgesag (NVG) vir direkteurs van openbare vervolging dat hierdie sake aan ervare staatsaanklaers gegee sal word wat nou saam met die SAPD sal werk tydens ondersoeke oor dié onlustesake, het die NVG vordering gemaak met verskeie dossiere,” het Phindi Mjonondwane, streekswoordvoerder van die NVG, gesê. In die Johannesburgse landdroshof is 18 dossiere van Jeppe, Cleveland, Sandringham, Hillbrow, Yeoville, Booysens en Johannesburg-Sentraal-polisie Dinsdag op die rol geplaas. Altesaam 111 beskuldigdes wat tereg staan op aanklagte van onder andere openbare geweld, huisbraak met die doel om ŉ misdaad te pleeg, diefstal, oortreding van die Rampbestuurwet, roof met verswarende omstandighede en die besit van gesteelde eiendom, het in die hof verskyn. Hulle bly almal in aanhouding en die sake is uitgestel na verskeie datums van 19 Julie tot 27 Julie vir verdere ondersoek en moontlike aansoeke om borgtog. In die Germistonse landdroshof is vyf dossiere van Germiston-polisie met altesaam 10 beskuldigdes ontvang. “Twee van die dossiere is nie op die rol geplaas nie, weens onvoldoende bewyse. Drie dossiere is op die rol geplaas met vyf beskuldigdes wat tereg staan op aanklagte van onder andere diefstal, poging tot moord en die besit van ŉ ongelisensieerde vuurwapen. Die aanklag van poging tot moord hou verband met ŉ voorval waar daar op polisiebeamptes geskiet is toe hulle reageer het op openbare geweld in Germiston. Die beskuldigdes bly in aanhouding tot 20 Julie en 1 September, soos wat die ondersoeke voortduur.” In die Alexandra-landdroshof is een dossier van Alexandra-polisie ontvang met 18 beskuldigdes wat spruit uit die vermeende plundery by die Pan African Mall. Hulle staan tereg op aanklagte van onder andere openbare geweld, diefstal en die oortreding van die Rampbestuurwet. Hulle bly almal in aanhouding tot 21 Julie vir verdere ondersoek en moontlike aansoeke om borgtog. In die Tembisa-landdroshof is een dossier met drie beskuldigdes op die rol geplaas met aanklagte wat spruit uit ŉ voorval waar die beskuldigdes glo ŉ vulstasie in Tembisa bestorm en voorraad en kontant gesteel het. “Hulle staan tereg op aanklag van openbare geweld en gewapende roof. Die saak is tot 20 Julie uitgestel vir verdere ondersoek en moontlike aansoeke om borgtog.” Adv. Andrew Chauke, direkteur van openbare vervolging in Gauteng, het gesê die NVG beskou al hierdie sake in ŉ baie ernstige lig. “Ons sal voortgaan om diegene te vervolg wat die wet en veiligheid en sekuriteit van Suid-Afrikaanse burgers ondermyn.”